DA Den Europæiske Unions Tidende L 213/1

Kun de originale FN/ECE-tekster har retlig virkning i henhold til folkeretten. Dette regulativs nuværende status og ikrafttrædelsesdato bør kontrolleres i den seneste version af FN/ECE's statusdokument TRANS/WP.29/343/, der findes på adressen: http://www.unece.org/trans/main/wp29/wp29wgs/wp29gen/wp29fdocstts.html.

Regulativ nr. 6 fra De Forenede Nationers Økonomiske Kommission for Europa (FN/ECE) — Ensartede forskrifter for godkendelse af retningsviserblinklygter til motordrevne køretøjer og påhængskøretøjer dertil

omfattende al gældende tekst frem til:

Supplement 25 til ændringsserie 01 — Trådt i kraft: 9. oktober 2014

INDHOLD

0. Anvendelsesområde

1. Definitioner

2. Ansøgning om godkendelse

3. Mærkning

4. Godkendelse

5. Almindelige forskrifter

6. Lysstyrke

7. Prøvningsforskrifter

8. Lysets farve

9. Ændringer af en type retningsviserblinklygte til motordrevne køretøjer og påhængskøretøjer dertil

10. Produktionens overensstemmelse

11. Sanktioner i tilfælde af produktionens manglende overensstemmelse

12. Endeligt ophør af produktionen

13. Navne og adresser på de tekniske tjenester, som er ansvarlige for udførelse af godkendelsesprøvningerne, og på de typegodkendende myndigheder

14. Overgangsbestemmelser

BILAG

1. Kategorier af retningsviserblinklygter: Påkrævede minimumsvinkler for den rumlige lysfordeling for disse kategorier af retningsviserblinklygter

2. Meddelelse om godkendelse eller udvidelse, nægtelse eller inddragelse af godkendelse eller endeligt ophør af produktionen af en type retningsviserblinklygte i henhold til regulativ nr. 6

3. Eksempler på udformning af godkendelsesmærker

4. Fotometriske målinger

5. Mindstekrav til metoder til kontrol af produktionens overensstemmelse

6. Mindstekrav til prøveudtagning ved en inspektør

0. ANVENDELSESOMRÅDE

Dette regulativ finder anvendelse på retningsviserblinklygter til køretøjer i klasse L, M, N, O og T (1).

1. DEFINITIONER

I denne forordning forstås ved:

1.1. »Retningsviserblinklygte«: en anordning, som er monteret på et motordrevet køretøj eller et påhængskøretøj, og som betjenes af føreren for at tilkendegive en hensigt om at ændre køretøjets kørselsretning. Dette regulativ finder alene anvendelse på fast monterede anordninger med blinkende lys, hvis blinken opnås gennem diskontinuerlig strømtilførsel til lygten.

1.2. De definitioner i regulativ nr. 48 og de ændringsserier dertil, som er i kraft på tidspunktet for typegodkendelsesansøgningen, gælder også for dette regulativ.

1.3. »Retningsviserblinklygter af afvigende typer«: lygter, som afviger med hensyn til væsentlige aspekter såsom: a) handelsnavn eller -mærke b) karakteristika ved det optiske system (lysstyrkeniveauer, lysfordelingsvinkler, kategori lyskilde, lyskildemodul osv.) c) retningsviserblinklygtens kategori d) eventuel variabel lysstyrkeregulering e) sekventiel aktivering af lyskilder, hvis relevant. En ændring af en lyskildens farve eller af et filters farve udgør ikke en ændring af typen.

1.4. Henvisninger i dette regulativ til standardglødelamper (étalon) og til regulativ nr. 37 læses som henvisninger til regulativ nr. 37 og de ændringsserier dertil, som er i kraft på tidspunktet for typegodkendelsesansøgningen. Henvisninger i dette regulativ til standard (étalon) LED-lyskilde(r) og til regulativ nr. 128 læses som henvisninger til regulativ nr. 128 og de ændringsserier dertil, som er i kraft på tidspunktet for typegodkendelsesansøgningen.

2. ANSØGNING OM GODKENDELSE

2.1. Ansøgning om godkendelse af en type retningsviserblinklygte indgives af indehaveren af fabriks- eller varemærket eller af dennes bemyndigede repræsentant. Ansøgningen skal indeholde oplysning om, hvilken af kategorierne 1, 1a, 1b, 2a, 2b, 5 eller 6 i bilag 1, retningsviserblinklygten tilhører, og, hvis den tilhører kategori 2, hvorvidt den har konstant lysstyrke (kategori 2a) eller variabel lysstyrke (kategori 2b), og hvorvidt retningsblinklygten også kan anvendes i et aggregat bestående af to lygter af samme kategori. Efter ansøgerens valg kan det i ansøgningen også specificeres, at anordningen kan monteres på køretøjet med forskellige hældninger for referenceaksen i forhold til køretøjets referenceplaner og jorden, eller at den kan roteres om sin egen referenceakse; disse forskellige monteringsbetingelser angives i meddelelsesformularen.

2.2. For hver type retningsviserblinklygte skal ansøgningen ledsages af: 2.2.1. Tilstrækkeligt detaljerede tegninger i tre eksemplarer til identifikation af kategorien og typen og med geometrisk angivelse af: a) dens mulige placering(er) på køretøjet; den observationsakse, der ved prøvning skal tages som referenceakse (horisontalvinkel H = 0°, vertikalvinkel V = 0°), og det punkt, der ved disse prøvninger skal anvendes som referencecentrum b) de geometriske monteringsbetingelser for den/de anordning(er), der opfylder kravene i punkt 6 c) hvis der er tale om et »samvirkende lygtesystem«, den samvirkende lygte eller kombinationen af samvirkende lygter, der opfylder kravene i punkt 5.7, punkt 6.1 og bilag 4 til dette regulativ d) tegningerne skal vise, hvor godkendelsesnummer og tillægssymboler tænkes anbragt i forhold til godkendelsesmærkets cirkel. 2.2.2. En kort teknisk beskrivelse, som, med mindre der er tale om lygter med ikke udskiftelig lyskilde, indeholder en angivelse af: a) den foreskrevne kategori af glødelampe(r); denne glødelampekategori skal være en af dem, som er angivet i regulativ 37 og ændringsserierne dertil, som er i kraft på tidspunktet for typegodkendelsesansøgningen og/eller b) den foreskrevne kategori af LED-lyskilde(r); denne LED-lyskildekategori skal være en af dem, som er angivet i regulativ 128 og ændringsserierne dertil, som er i kraft på tidspunktet for typegodkendelsesansøgningen og/eller c) den særlige identifikationskode for lyskildemodulet. 2.2.3. For retningsviserblinklygter i kategori 2b, en kortfattet beskrivelse af den variable lysstyrkeregulering, et oversigtsdiagram og specifikationer for det system, som sikrer de to lysstyrker. 2.2.4. For retningsviserblinklygter i kategori 1, 1a, 1b, 2a og 2b, oplysninger vedrørende aktivering af signalerne, jf. punkt 5.6 og 6.2.2 nedenfor. 2.2.5. To prøveeksemplarer; er anordningerne ikke identiske, men symmetriske og egnede til montering således, at den ene placeres i venstre, den anden i højre side af køretøjet, kan de to indleverede prøver være identiske og egnede til montering alene i højre eller alene i venstre side af køretøjet. For retningsviserblinklygter i kategori 2b skal ansøgningen også ledsages af den variable lysstyrkeregulering eller af en generator, der giver de(t) samme signal(er).

3. MÆRKNING

For anordninger, der indleveres til godkendelse gælder følgende:

3.1. De skal være forsynet med ansøgerens fabriks- eller varemærke; dette skal være let læseligt og må ikke kunne slettes.

3.2. Med undtagelse af lygter med ikke udskiftelige lyskilder skal anordningen være forsynet med let læselig og ikke sletbar mærkning, der angiver a) den foreskrevne kategori af glødelampe(r); og/eller b) den særlige identifikationskode for lyskildemodulet.

3.3. Den skal omfatte et areal af tilstrækkelig størrelse til godkendelsesmærket og de i punkt 4.2 nedenfor foreskrevne tillægssymboler; dette areal skal være angivet på de i punkt 2.2.1 ovenfor omhandlede tegninger.

3.4. Hvis der er tale om lygter med en elektronisk lyskilderegulering eller variabel lysstyrkeregulering og/eller ikke udskiftelige lyskilder og/eller lyskildemodul(er), skal de være mærket med nominel spænding eller nominelt spændingsområde og nominelt maksimalt wattforbrug.

3.5. Ved lygter med lyskildemodul(er) skal lyskildemodulet/modulerne forsynes med: 3.5.1. ansøgerens handels- eller varemærke; dette skal være let læseligt og ikke sletbart 3.5.2. modulets særlige identifikationskode; denne skal være let læselig og ikke sletbar; den særlige identifikationskode skal omfatte begyndelsesbogstaverne »MD« for »MODUL« efterfulgt af godkendelsesmærket uden den i punkt 4.2.1.1 nedenfor beskrevne cirkel og, hvis der er tale om flere ikke identiske lyskildemoduler, efterfulgt af tillægssymboler eller tegn; denne særlige identifikationskode skal være angivet i de i punkt 2.2.1 ovenfor omhandlede tegninger. Godkendelsesmærket behøver ikke være det samme som på den lygte, hvor modulet anvendes, men begge mærker skal være fra samme ansøger 3.5.3. mærkning med nominel spænding eller nominelt spændingsområde og nominelt maksimalt wattforbrug.

3.6. En elektronisk lyskilderegulering eller en variabel lysstyrkeregulering, der er en del af lygten, men ikke indbygget i lygtehuset, skal være mærket med fabrikantens navn og dens identifikationsnummer.

4. GODKENDELSE

4.1. Generelt

4.1.1. Såfremt de to anordninger, som er indleveret til godkendelse i henhold til punkt 2.2.4 ovenfor, opfylder dette regulativs forskrifter, meddeles godkendelse. Alle anordninger i et samvirkende lampesystem skal forelægges til typegodkendelse af den samme ansøger.

4.1.2. Når sammenbyggede, kombinerede eller i hinanden indbyggede lygter opfylder forskrifterne i flere af de regulativer, som er vedføjet 1958-overenskomsten, kan der påføres ét enkelt internationalt godkendelsesmærke, forudsat at de pågældende lygter ikke er sammenbygget eller kombineret med eller gensidigt indbygget i (en) lygte(r), som ikke opfylder et af disse regulativer.

4.1.3. Der tildeles et godkendelsesnummer til hver godkendt type. De to første cifre i godkendelsesnummeret (i øjeblikket 01 svarende til ændringsserie 01, der trådte i kraft den 27. juni 1987) angiver den ændringsserie, der omfatter de seneste tekniske ændringer af regulativet på tidspunktet for meddelelsen af godkendelsen. Samme aftalepart må ikke tildele samme nummer til en anden type anordning, som omfattes af dette regulativ. Retningsviserblinklygter af forskellige kategorier kan mærkes med ét enkelt godkendelsesnummer, når de udgør en samlet enhed.

4.1.4. Godkendelse, udvidelse, nægtelse eller inddragelse af godkendelse eller endeligt ophør af produktionen af en type anordning i henhold til dette regulativ meddeles de kontraherende parter i 1958-overenskomsten, som anvender dette regulativ, ved hjælp af en formular, som er i overensstemmelse med modellen i bilag 2 til dette regulativ.

4.1.5. Hver anordning, som er i overensstemmelse med en type, som er godkendt i henhold til dette regulativ, skal på det i punkt 3.3 ovenfor omhandlede areal ud over de i punkt 3.1 hhv. 3.2 eller 3.4 foreskrevne mærker påføres et godkendelsesmærke svarende til beskrivelsen i punkt 4.2 og 4.3 nedenfor.

4.2. Godkendelsesmærke

Godkendelsesmærket består af:

4.2.1. Et internationalt godkendelsesmærke bestående af: 4.2.1.1. En cirkel, som omslutter bogstavet »E« efterfulgt af kendingsnummeret på den stat, som har meddelt godkendelse (2) 4.2.1.2. Det i punkt 4.1.3 ovenfor foreskrevne godkendelsesnummer.

4.2.2. Følgende tillægssymbol(er): 4.2.2.1. Et eller flere af tallene: 1, 1a, 1b, 2a, 2b, 5 eller 6, afhængigt af, om anordningen tilhører en eller flere af kategorierne 1, 1a, 1b, 2a, 2b, 5 eller 6, som søges godkendt i henhold til punkt 2.1. 4.2.2.2. For anordninger, som ikke kan monteres vilkårligt på køretøjets højre eller venstre side, en vandret pil som angiver monteringsretningen (pilen skal vende mod køretøjets yderside ved anordninger i kategori 1, 1a, 1b, 2a og 2b og mod køretøjets forende ved anordninger i kategori 3, 4, 5 og 6); for anordninger af kategori 6, desuden angivelsen »R« eller »L« for henholdsvis højre og venstre side af køretøjet. 4.2.2.3. Til højre for det i punkt 4.2.2.1 omhandlede symbol markeres på hver anordning: a) Det yderligere bogstav »D« på anordninger, der kan anvendes som del af en enhed bestående af to lygter. b) Det yderligere bogstav »Y« på anordninger, der kan anvendes som del af et samvirkende lygtesystem. 4.2.2.4. På anordninger med reduceret lysfordeling, jf. punkt 2.1.3 i bilag 4 til dette regulativ, påføres en lodret pil, der udgår fra en vandret streg og peger nedad. 4.2.2.5. De to cifre i godkendelsesnummeret, som angiver den ændringsserie, som var i kraft på tidspunktet for udstedelsen af godkendelsen, og, om nødvendigt, den påkrævede pil, kan være påført nær ovenstående tillægssymboler. 4.2.2.6. De i punkt 4.2.1 og 4.2.2 ovenfor omhandlede mærker og symboler skal være let læselige og ikke sletbare, også når anordningen er monteret i køretøjet.

4.3. Godkendelsesmærkets udformning

4.3.1. Uafhængige lygter

Et eksempel på godkendelsesmærkets udformning med ovennævnte tillægssymboler findes i bilag 3, figur 1, i dette regulativ.

Hvis forskellige typer lygter, der er i overensstemmelse med forskrifterne i flere forskellige regulativer, har samme ydre lygteglas med samme eller forskellig farve, kan der påføres ét enkelt internationalt godkendelsesmærke, bestående af en cirkel, som omslutter bogstavet »E« efterfulgt af kendingsnummeret på den stat, som har meddelt typegodkendelsen, samt et godkendelsesnummer. Dette godkendelsesmærke kan placeres hvor som helst på lygten, forudsat at følgende overholdes:

4.3.1.1. Mærket skal være synligt, efter at lygterne er monteret.

4.3.1.2. Identifikationssymbolet for hver lygte svarende til hvert regulativ, i henhold til hvilket der er meddelt godkendelse, sammen med den tilsvarende ændringsserie, som indeholder de seneste større tekniske ændringer af det pågældende regulativ på tidspunktet for udstedelsen af godkendelsen og, om nødvendigt, den foreskrevne pil, skal være påført.

4.3.1.3. Komponenterne i et enkelt godkendelsesmærke må ikke være mindre end den mindstestørrelse, som foreskrives for det mindste af de enkelte mærker i det regulativ, i henhold til hvilket godkendelsen er meddelt.

4.3.1.4. Lygtens hoveddel skal omfatte det areal, der er omhandlet i punkt 3.3 ovenfor, og skal være forsynet med godkendelsesmærket for den eller de faktiske funktioner.

4.3.1.5. Eksempler på et godkendelsesmærke med ovennævnte tillægssymboler findes i figur 4 i bilag 3 til dette regulativ.

4.3.2. Sammenbyggede, kombinerede eller i hinanden indbyggede lygter

4.3.2.1. Når sammenbyggede, kombinerede eller i hinanden indbyggede lygter opfylder forskrifterne i flere regulativer, kan der påføres ét enkelt internationalt godkendelsesmærke, bestående af en cirkel, som omslutter bogstavet »E« efterfulgt af kendingsnummeret på den stat, som har meddelt typegodkendelsen, samt et godkendelsesnummer. Dette godkendelsesmærke kan være placeret et vilkårligt sted på de sammenbyggede, kombinerede eller i hinanden indbyggede lygter, forudsat at: 4.3.2.1.1. det er synligt efter montering af lygterne, og 4.3.2.1.2. ingen lysoverførende del af de sammenbyggede, kombinerede eller i hinanden indbyggede lygter kan fjernes, uden at godkendelsesmærket samtidig fjernes.

4.3.2.2. Et identifikationssymbol for hver lygte svarende til hvert regulativ, i henhold til hvilket der er meddelt godkendelse, sammen med den tilsvarende ændringsserie, som indeholder de seneste større tekniske ændringer af regulativet på tidspunktet for udstedelsen af godkendelsen og, om nødvendigt, den foreskrevne pil, skal være påført: 4.3.2.2.1. enten på den pågældende lysemitterende flade; 4.3.2.2.2. eller i en gruppe, på en sådan måde, at hver af de sammenbyggede, kombinerede eller i hinanden indbyggede lygter tydeligt kan identificeres.

4.3.2.3. Komponenterne i et enkelt godkendelsesmærke må ikke være mindre end den mindstestørrelse, som foreskrives for det mindste af de enkelte mærker i det regulativ, i henhold til hvilket godkendelsen er meddelt.

4.3.2.4. Der tildeles et godkendelsesnummer til hver godkendt type. Samme aftalepart kan ikke tildele samme nummer til en anden type sammenbyggede, kombinerede eller i hinanden indbyggede lygter, som omfattes af dette regulativ.

4.3.2.5. I bilag 3, figur 2, til dette regulativ findes eksempler på udformning af godkendelsesmærket til sammenbyggede, kombinerede eller i hinanden indbyggede lygter med alle ovennævnte tillægssymboler.

4.3.3. Lygter, som er gensidigt indbygget i eller sammenbygget med andre lygter, hvis lygteglas kan anvendes til andre typer forlygter

Bestemmelserne i punkt 4.3.2 ovenfor finder anvendelse.

4.3.3.1. Når samme lygteglas anvendes, kan dette endvidere være påført forskellige godkendelsesmærker vedrørende de forskellige typer forlygter eller lygteenheder, forudsat at forlygtens hus, uanset at det ikke kan adskilles fra lygteglasset, desuden omfatter det i punkt 3.3 ovenfor beskrevne areal og er påført godkendelsesmærker for de faktiske funktioner. Anvendes samme lygtehus til forskellige forlygtetyper, kan de forskellige godkendelsesmærker være påført dette.

4.3.3.2. Bilag 3, figur 3, til dette regulativ indeholder eksempler på godkendelsesmærker til lygter, som er gensidigt indbygget i en forlygte.

4.4. Godkendelsesmærket skal være letlæseligt og ikke sletbart. Det kan være anbragt på en indvendig eller udvendig del (gennemsigtig eller ej) af anordningen, som ikke må kunne fjernes fra den gennemsigtige del af anordningen, som udsender lyset. Under alle omstændigheder skal mærkningen være synlig, når anordningen er monteret på køretøjet, eller når en bevægelig del som f.eks. kølerhjelmen, bagagerumsklappen eller en dør åbnes.

5. ALMINDELIGE FORSKRIFTER

5.1. Hvert af de indleverede prøveeksemplarer skal være i overensstemmelse med forskrifterne i punkt 6 og 8 nedenfor.

5.2. Anordningerne skal være konstrueret og fremstillet således, at de ved normal brug og til trods for de rystelser, de derved kan blive udsat for, forbliver funktionssikre og bevarer de i dette regulativ påbudte kendetegn.

5.3. Ved lyskildemoduler kontrolleres følgende: 5.3.1. Lyskildemodulet skal være konstrueret således, at: a) hvert lyskildemodul kun kan monteres i den angivne og korrekte position og kun kan fjernes med brug af værktøj b) hvis der anvendes mere end ét lyskildemodul i lygtehuset for anordningen, må der i det samme lygtehus ikke kunne byttes om på lyskildemoduler med forskellige egenskaber. 5.3.2. Der må ikke kunne manipuleres med lyskildemodulet/-modulerne. 5.3.3. Et lyskildemodul skal være konstrueret således, at det, uanset om der anvendes værktøj, ikke er mekanisk udskifteligt med nogen udskiftelig godkendt lyskilde.

5.4. Ved svigt i den variable lysstyrkeregulering af en retningsviserblinklygte i kategori 2b, der afgiver en lysstyrke, der er større end den højeste værdi for kategori 2a, skal forskrifterne for konstant lysstyrke for kategori 2a automatisk opfyldes.

5.5. For så vidt angår udskiftelige lyskilde(r): 5.5.1. Der kan anvendes en eller flere kategorier af lyskilde(r), som er godkendt efter regulativ nr. 37 og/eller regulativ nr. 128, forudsat der ikke er foreskrevet nogen begrænsning af anvendelsen i regulativ nr. 37 og den ændringsserie dertil, som var i kraft på tidspunktet for ansøgning om typegodkendelse, eller i regulativ nr. 128 og den ændringsserie dertil, som var i kraft på tidspunktet for ansøgning om typegodkendelse. 5.5.2. Anordningen skal være konstrueret således, at lyskilden/lyskilderne kun kan placeres i den korrekte position. 5.5.3. Lyskildens fatning skal opfylde forskrifterne i IEC-publikation 60061. Databladet vedrørende fatningen for den anvendte lyskildekategori finder anvendelse.

5.6. For retningsviserblinklygter af kategori 1, 1a, 1b, 2a eller 2b kan blinket frembringes ved sekventiel aktivering af deres lyskilder, hvis følgende betingelser er opfyldt: a) Hver lyskilde skal, efter at den er aktiveret, forblive tændt, indtil ON-cyklussen er afsluttet. b) Aktiveringssekvensen for lyskilderne skal gennemføres ensartet og gradvist fra den synlige overflades inderste til dens yderste kant. c) Der skal være en kontinuerlig linje uden gentagne skift i lodret retning (f.eks. ingen bølger). d) Variationen skal være ophørt senest 200 ms efter ON-cyklussens begyndelse. e) For den retvinklede projektion i retning af referenceaksen for et rektangel, der afgrænser retningsviserblinklygtens synlige overflade, skal dettes lange sider være parallelle med H-planet, og forholdet mellem de vandrette og lodrette sider må ikke være mindre end 1,7. Overensstemmelse med ovennævnte betingelser skal efterprøves i blinkende tilstand.

5.7. Et samvirkende lygtesystem skal opfylde kravene, når alle de samvirkende lygter i systemet fungerer sammen. Hvis det samvirkende lygtesystem med den bageste retningsviserblinklygtefunktion imidlertid er monteret delvist på den faste komponent og en bevægelig komponent, skal den/de samvirkende lygte(r), som er specificeret af ansøgeren, opfylde kravene til geometrisk synlighed, kolorimetri og fotometri i alle faste positioner på den/de bevægelige komponent(er). Dette gælder ikke for indbyrdes afhængige retningsviserblinklygte(r) til montering på køretøj(er), hvor der aktiveres supplerende lygter for at opfylde eller fuldende den geometriske synlighedsvinkel, når den bevægelige komponent befinder sig i en fast åben position, forudsat at disse yderligere lygter opfylder samtlige krav til position, fotometri og kolorimetri, der gælder for retningsviserblinklygter monteret på den bevægelige komponent.

6. LYSSTYRKE

6.1. Hvert af de to prøveeksemplarers lysstyrke skal — for retningsviserblinklygter i kategori 1, 1a, 1b, 2a, eller 2b i referenceaksen, for retningsviserblinklygter i kategori 5 eller 6 i retningen A i henhold til bilag 1 — være mindst lig med minimum og højst lig med maksimum som fastlagt nedenfor: Kategorier af retningsviserblinklygte Min. lysstyrke i cd Maks. lysstyrke i cd ved anvendelse som Enkeltlygte Lygte (enkelt) mærket »D« (jf. punkt 4.2.2.3) 1 175 1 000 500 1a 250 1 200 600 1b 400 1 200 600 2a (konstant) 50 500 250 2b (variabel) 50 1 000 500 5 0,6 280 140 6 50 280 140 6.1.1. Ved aggregater bestående af to eller flere retningsvejviserbliklygter må den samlede lysstyrke ikke overskride den maksimale værdi. 6.1.2. Hvis en enhed med to D-mærkede lygter, der har samme funktion, anses for at være en enkeltlygte, skal den opfylde kravene for: a) maksimal lysstyrke, hvis alle lygterne er tændt samtidigt b) minimal lysstyrke, hvis en af lygterne svigter.

6.2. Ved svigt af en enkeltlygte eller af et samvirkende lygtesystem af kategori 1, 1a, 1b, 2a og 2b med mere end én lyskilde finder følgende bestemmelser anvendelse: 6.2.1. En gruppe af lyskilder, der er forbundet således, at et svigt i én af dem betyder, at de alle ophører med at udsende lys, skal anses for at være én lyskilde. 6.2.2. Der skal frembringes et signal til aktivering af den kontrollampe, som foreskrives i punkt 6.5.8 i regulativ nr. 48, hvis a) der optræder svigt i en af lyskilderne, eller b) lysstyrken i referenceaksen ved lamper, som kun er konstrueret til to glødelampelyskilder, er mindre end 50 % af den mindste lysstyrke eller c) lysstyrken i en af følgende retninger, jf. bilag 4 til dette regulativ, som følge af svigt i en eller flere lyskilder, er mindre end det foreskrevne minimum: i) H = 0°, V = 0° ii) H = 20° mod køretøjet yderside, V = + 5° iii) H = 10° mod køretøjets inderside, V = 0°.

6.3. Uden for referenceaksen og inden for de felter, der er angivet i oversigtsdiagrammerne i bilag 1 til dette regulativ, skal lysstyrken for hvert af de to prøveeksemplarer: 6.3.1. I hver retning svarende til numrene i den pågældende tabel over lysfordelingen, som er gengivet i bilag 4 til dette regulativ, være mindst lig med det minimum, der er angivet i punkt 6.1 ovenfor, ganget med den procent, som i nævnte tabel er angivet for den pågældende retning 6.3.1.1. Uagtet punkt 6.4 og 6.4.1 gælder dog for bageste retningsviserblinklygter i kategori 5 en mindsteværdi på 0,6 cd i alle de i bilag 1 angivne områder. 6.3.2. I ingen retning i det område, hvorfra lyset fra blinklygten kan iagttages, overskride det i punkt 6.1 ovenfor angivne maksimum. 6.3.3. Endvidere gælder følgende: 6.3.3.1. I hele det i diagrammerne i bilag 1 fastlagte område må lysstyrken for anordninger i kategori 1b ikke være under 0,7 cd; for anordninger i kategori 1, 1a, 2a, og anordninger i kategori 2b ved dag må den ikke være under 0,3 cd; for anordninger i kategori 2b må den ikke være under 0,07 cd ved nat 6.3.3.2. Forskrifterne for lokale styrkevariationer i punkt 2.2 i bilag 4 til dette regulativ skal overholdes.

6.4. Generelt måles lysstyrken med lyskilden/lyskilderne tændt konstant. Afhængigt af anordningens konstruktion, f.eks. anvendelse af lysdioder (LED) eller nødvendigheden af forholdsregler mod overophedning, tillades det imidlertid at måle lygterne i blinkende tilstand. Dette skal opnås ved at skifte med en frekvens på f = 1,5 ± 0,5 Hz med en pulsbredde på over 0,3 s, målt ved 95 % af den maksimale lysstyrke. Ved udskiftelige glødelamper, skal glødelamperne drives ved referencelysstrøm, når de er tændt. I tilfælde af LED-lyskilder foretages alle målinger ved 6,75 V, 13,5 V eller 28,0 V. Den lysstrøm, der frembringes, når de er tændt, skal korrigeres. Korrektionsfaktoren er forholdet mellem den objektive lysstrøm og lysstrømmen i den periode, den er tændt, målt ved den anvendte spænding. I alle andre tilfælde skiftes den i punkt 7.1.1 påkrævede spænding med en stigningstid og faldningstid på mindre end 0,01 s; der tillades ingen overskridelse. Ved målinger foretaget i blinkende tilstand skal den registrerede lysstyrke repræsenteres ved den maksimale styrke.

6.5. Hvis der er tale om anordninger i kategori 2b, skal den tid, der går, fra lyskilden/lyskilderne sættes under strøm, og indtil det lys, der måles på referenceaksen, når op på 90 % af den værdi, der er målt i henhold til punkt 6.3 ovenfor, måles for de ekstreme lysstyrkeniveauer, som frembringes af blinklygten. Den tid, der måles for at opnå den laveste lysstyrke, må ikke overskride den tid, der måles for at opnå den højeste lysstyrke.

6.6. Den variable lysstyrkeregulering må ikke frembringe signaler, der resulterer i lysstyrker: 6.6.1. der ligger uden for det område, der er fastsat i punkt 6.1 ovenfor, og 6.6.2. overskrider den maksimale lysstyrke for 2a, som fastsat i punkt 6.1: a) for systemer, der kun styres af, om der er dagslysbetingelser eller natbetingelser: under natbetingelser b) for andre systemer: på referencebetingelser som påvist af fabrikanten (3).

6.7. I bilag 4, hvortil der henvises i punkt. 6.3.1 ovenfor, er nærmere angivet, hvilke målemetoder der skal anvendes.

7. PRØVNINGSFORSKRIFTER

7.1. Alle målinger, både fotometriske og kolorimetriske, foretages: 7.1.1. For en lygte med udskiftelig lyskilde, såfremt denne ikke forsynes med strøm fra en elektronisk lyskilderegulering eller en variabel lysstyrkeregulering: med en ufarvet eller farvet standardglødelampe i den kategori, der er foreskrevet for anordningen. Der tilføres følgende spænding: a) For glødelampe(r) er det nødvendigt at frembringe referencelysstrømmen for den pågældende glødelampekategori. b) For LED-lyskilde(r) på 6,75 V, 13,5 V eller 28,0 V, skal den lysstrøm, der frembringes, korrigeres. Korrektionsfaktoren er forholdet mellem den objektive lysstrøm og den gennemsnitlige lysstrøm målt ved den anvendte spænding. 7.1.2. Hvis der er tale om en lygte med ikke udskiftelige lyskilder (glødelamper og andre) ved henholdsvis 6,75 V, 13,5 V eller 28,0 V. 7.1.3. Hvis der er tale om et system, der anvender elektronisk lyskilderegulering eller en variabel lysstyrkeregulering, der er en del af lygten (4), ved ved lygtens indgangsklemme at tilføre den spænding, der er angivet af fabrikanten, eller hvis sådan spænding ikke er angivet, henholdsvis 6,75 V, 13,5 V eller 28,0 V. 7.1.4. Hvis der er tale om et system, der anvender elektronisk lyskilderegulering eller en variabel lysstyrkeregulering, der ikke er en del af lygten, tilføres den spænding, der er angivet af fabrikanten, ved lygtens indgangsklemmer.

7.2. Hvis der er tale om en retningsviserblinklygte i kategori 2b, der drives af en variabel lysstyrkeregulering for at opnå variabel lysstyrke, udføres fotometriske målinger imidlertid efter ansøgerens beskrivelse.

7.3. Fabrikanten skal til prøvelaboratoriet levere den elektroniske lyskilderegulering eller variable lysstyrkeregulering, der er nødvendig for forsyning af lyskilden og de relevante funktioner.

7.4. Den spænding, lygten skal tilføres, noteres i meddelelsesformularen i bilag 2 til dette regulativ.

7.5. Afgrænsningen af den synlige overflade bestemmes i referenceaksens retning for en retningsviserblinklygte. Ved blinklygter i kategori 5 eller 6 skal afgrænsningen af den lysemitterende overflade imidlertid bestemmes.

8. LYSETS FARVE

Farven af det lys, der udsendes inden for området af det lysfordelingsgitter, der er defineret i punkt 2 i bilag 4, skal være gul. Uden for dette område må der ikke kunne observeres nogen skarp farvevariation. Til kontrol af disse kolorimetriske specifikationer anvendes den prøvningsmetode, der er beskrevet i punkt 7 i dette regulativ. Disse forskrifter finder også anvendelse inden for det område af variabel lysstyrke, der frembringes af retningsviserblinklygter i kategori 2b.

For lygter udstyret med ikke udskiftelig lyskilde (glødelamper og andre) skal de kolorimetriske egenskaber dog kontrolleres med de lyskilder, der forefindes i lygten, i overensstemmelse med de relevante afsnit i punkt 7.1 i dette regulativ.

9. ÆNDRINGER AF EN TYPE RETNINGSVISERBLINKLYGTE TIL MOTORDREVNE KØRETØJER OG PÅHÆNGSKØRETØJER DERTIL

9.1. Enhver ændring af en type retningsviserblinklygte skal anmeldes til den typegodkendende myndighed, som har godkendt typen. Den pågældende myndighed kan da enten: 9.1.1. skønne, at de foretagne ændringer næppe vil have mærkbar ugunstig virkning, og at anordningen stadig opfylder forskrifterne eller 9.1.2. kræve en yderligere prøvningsrapport fra den tekniske tjeneste, som er ansvarlig for prøvningens udførelse.

9.2. Underretning om nægtelse eller godkendelse skal med angivelse af ændringer gives efter proceduren i punkt 4.1.4 ovenfor til de parter i overenskomsten, som anvender dette regulativ.

9.3. Den kompetente myndighed, som udsteder udvidelse af godkendelse, forsyner enhver sådan udvidelse med et serienummer og underretter de andre parter i 1958-overenskomsten, som anvender dette regulativ, ved hjælp af en meddelelsesformular, der svarer til modellen i bilag 2 til dette regulativ.

10. PRODUKTIONENS OVERENSSTEMMELSE

Procedurerne til sikring af produktionens overensstemmelse skal opfylde bestemmelserne i overenskomstens tillæg 2 (E/ECE/324-E/ECE/TRANS/505/Rev.2), idet følgende forskrifter finder anvendelse:

10.1. Retningsviserlygter, som er godkendt efter dette regulativ, skal være produceret således, at de er i overensstemmelse med den godkendte type, idet de opfylder forskrifterne i punkt 6 og 8 ovenfor.

10.2. De i bilag 5 til dette regulativ fastlagte mindstekrav til metoder til kontrol af produktionens overensstemmelse skal være overholdt.

10.3. De mindstekrav til prøvetagning ved en inspektør, som er fastlagt i bilag 6 til dette regulativ, skal være overholdt.

10.4. Den kompetente myndighed, som har meddelt godkendelse, kan til hver en tid efterprøve de metoder til overensstemmelsesprøvning, som anvendes på hvert produktionsanlæg. Den normale hyppighed af sådan efterprøvning er én gang hvert andet år.

11. SANKTIONER I TILFÆLDE AF PRODUKTIONENS MANGLENDE OVERENSSTEMMELSE

11.1. Den godkendelse, som er meddelt for en anordning i henhold til dette regulativ, kan inddrages, hvis ovenstående forskrifter ikke er opfyldt.

11.2. Hvis en kontraherende part, der anvender dette regulativ, inddrager en godkendelse, som den tidligere har meddelt, skal den straks underrette de øvrige kontraherende parter, der anvender dette regulativ, herom ved hjælp af en anmeldelsesformular, som er i overensstemmelse med modellen i bilag 2 til dette regulativ.

12. ENDELIGT OPHØR AF PRODUKTIONEN

Hvis indehaveren af godkendelsen endeligt indstiller produktionen af en anordning, som er godkendt i henhold til dette regulativ, skal han underrette den myndighed, som har meddelt godkendelsen, herom. Efter modtagelse af den pågældende meddelelse underretter myndigheden de andre parter i 1958-overenskomsten, som anvender dette regulativ, ved hjælp af en meddelelse, der svarer til modellen i bilag 2 til dette regulativ.

13. NAVNE OG ADRESSER PÅ DE TEKNISKE TJENESTER, SOM ER ANSVARLIGE FOR UDFØRELSE AF GODKENDELSESPRØVNINGERNE, OG PÅ DE TYPEGODKENDENDE MYNDIGHEDER

De kontraherende parter i 1958-overenskomsten, som anvender dette regulativ, meddeler FN's sekretariat navn og adresse på de tekniske tjenester, som er ansvarlige for udførelse af typegodkendelsesprøvninger, og på de administrative myndigheder, som meddeler godkendelser, og hvortil meddelelser udstedt i andre lande om typegodkendelse eller udvidelse, nægtelse eller inddragelse af godkendelse, skal sendes.

14. OVERGANGSBESTEMMELSER

14.1. Efter ikrafttrædelsesdatoen for supplement 8 til ændringsserie 01 kan de kontraherende parter, der anvender dette regulativ, ikke nægte at udstede ECE-godkendelse i henhold til dette regulativ som ændret ved supplement 8 til ændringsserie 01.

14.2. Fra 24 måneder efter ikrafttrædelsesdatoen må kontraherende parter, som anvender dette regulativ, kun meddele ECE-godkendelse, hvis den type retningsviserblinklygte, som skal godkendes, opfylder kravene i dette regulativ som ændret ved supplement 8 til ændringsserie 01.

14.3. Kontraherende parter, der anvender dette regulativ, må ikke nægte at meddele udvidelse af godkendelser til den forudgående ændringsserie til dette regulativ.

14.4. Kontraherende parter, der anvender dette regulativ, skal fortsat meddele godkendelse for de typer retningsviserblinklygter, som opfylder forskrifterne i dette regulativ som ændret ved de forudgående ændringsserier i en periode på 12 måneder efter ikrafttrædelsen af supplement 8 til ændringsserie 01.

14.5. ECE-godkendelser, som er meddelt i henhold til dette regulativ tidligere end 12 måneder efter ikrafttrædelsen, og enhver udvidelse af godkendelser, herunder udvidelser af en forudgående ændringsserie til dette regulativ, som er meddelt efterfølgende, forbliver gyldige på ubestemt tid. Når en type retningsviserblinklygte, der er godkendt i henhold til den forudgående ændringsserie, opfylder forskrifterne i dette regulativ som ændret ved supplement 8 til ændringsserie 01, skal den kontraherende part, der meddelte godkendelsen, underrette de øvrige kontraherende parter, der anvender dette regulativ, derom.

14.6. Ingen kontraherende part, som anvender dette regulativ, kan nægte at godkende en type retningsviserblinklygte, der er godkendt efter supplement 8 til ændringsserie 01 til dette regulativ.

14.7. I 36 måneder efter ikrafttrædelsesdatoen for supplement 8 til ændringsserie 01 til dette regulativ kan ingen kontraherende part, som anvender dette regulativ, nægte at udstede national typegodkendelse for en type retningsviserblinklygte, som er godkendt i henhold til den forudgående ændringsserie til dette regulativ.

14.8. 36 måneder efter ikrafttrædelsesdatoen for supplement 8 til ændringsserie 01 til dette regulativ, kan de kontraherende parter, der anvender dette regulativ, nægte salg af en type retningsviserblinklygte, som ikke opfylder forskrifterne i supplement 8 til ændringsserie 01 til dette regulativ, medmindre der er tale om en retningsviserblinklygte som udskiftningsdel til montering på ibrugtagne køretøjer.

14.9. Kontraherende parter, der anvender dette regulativ, skal fortsat udstede godkendelser til retningsviserblinklygter på grundlag af eventuelle tidligere ændringsserier, forudsat at der er tale om en retningsviserblinklygte som udskiftningsdel til montering på ibrugtagne køretøjer.

14.10. Fra og med den officielle ikrafttrædelsesdato for supplement 8 til ændringsserie 01 kan de kontraherende parter, der anvender dette regulativ, ikke forbyde montering på et køretøj af en retningsviserblinklygte, der er godkendt i henhold til dette regulativ som ændret ved supplement 8 til ændringsserie 01.

14.11. Kontraherende parter, der anvender dette regulativ, skal fortsat tillade montering på et køretøj af en retningsviserblinklygte, som er godkendt i henhold til dette regulativ som ændret ved den forudgående ændringsserie i en periode på 48 måneder efter ikrafttrædelsen af supplement 8 til ændringsserie 01.

14.12. Ved udløbet af en periode på 48 måneder efter ikrafttrædelsesdatoen for supplement 8 til ændringsserie 01 kan de kontraherende parter, der anvender dette regulativ, forbyde montering af en retningsviserblinklygte, som ikke opfylder kravene i dette regulativ som ændret ved supplement 8 til ændringsserie 01, på et nyt køretøj, for hvilket der er meddelt national typegodkendelse eller individuel godkendelse mere end 24 måneder efter ikrafttrædelsesdatoen for supplement 8 til ændringsserie 01 til dette regulativ.

14.13. Efter udløbet af en periode på 60 måneder efter ikrafttrædelsesdatoen kan de kontraherende parter, der anvender dette regulativ, forbyde montering af en retningsviserblinklygte, som ikke opfylder forskrifterne i dette regulativ, som ændret ved supplement 8 til ændringsserie 01, på et nyt køretøj, som blev indregistreret første gang mere end 60 måneder efter ikrafttrædelsen af supplement 8 til ændringsserie 01 til dette regulativ.

14.14. Eksisterende godkendelser af retningsviserblinklygter i kategori 3 og 4, som er godkendt i henhold til nærværende regulativ før tilføjelsen af supplement 16 til ændringsserie 01, forbliver gyldige på ubestemt tid.

(1) Som defineret i den konsoliderede resolution om køretøjers konstruktion (R.E.3), dokument ECE/TRANS/WP.29/78/Rev.2, punkt 2.

(2) Kendingsnumrene for de kontraherende parter i 1958-overenskomsten er angivet i bilag 3 til den konsoliderede resolution om køretøjers konstruktion (R.E.3), dokument ECE/TRANS/WP.29/78/Rev.2.

(3) God sigt (meteorologisk optisk rækkevidde MOR > 2 000 m som defineret i WMO, Guide to Meteorological Instruments and Methods of Observation, Sixth Edition, ISBN: 92-63-16008-2, pp 1.9.1/1.9.11, Geneve 1996) og rent lygteglas.

(4) For så vidt angår dette regulativ forstås ved »der er en del af lygten«, at den rent fysisk er indbygget i lygtehuset eller, at den er ekstern, uanset om den er adskilt fra lygtehuset, men leveres af lygtefabrikanten som en del af lygtesystemet.

BILAG 1 Kategorier af retningsviserblinklygter: påkrævede minimumsvinkler for den rumlige lysfordeling for disse kategorier af retningsviserblinklygter (1) I alle tilfælde er minimumsvinklerne for retningsviserblinklygters rumlige fordeling af lyset 15° over og 15° under vandret bortset fra: a) Retningsviserblinklygter beregnet til montering, således at lygtens H-plan er i en højde over jorden på mindre end 750 mm, hvor vinklerne er 15° over og 5° under vandret. b) Frivillige retningsviserblinklygter beregnet til montering, således at lygtens H-plan er i en højde over jorden på mere end 2 100 mm, hvor vinklerne er 5° over og 15° under vandret. c) Retningsviserblinklygter af kategori 6. Minimumsvinkler i det vandrette plan Retningsviserblinklygter til køretøjets forende: Kategori 1 : Til brug i en afstand af mindst 40 mm fra nærlyslygten og/eller tågeforlygten. Kategori 1a : Til brug i en afstand af mere end 20 mm, men mindre end 40 mm fra nærlyslygten og/eller tågeforlygten. Kategori 1b : Til brug i en afstand af mindre end eller lig med 20 mm fra nærlyslygten og/eller tågeforlygten. I eller over H-planet for alle lygter. Under H-planet for lygter beregnet til køretøjer i klasse M2, M3, N2 eller N3

Under H-planet for køretøjer i klasse M1 og N1 H-plan: "vandret plan, der går gennem lygtens referencecentrum" Kategori 2a og 2b : Retningsviserblinklygter til køretøjets bagende Kategori 2 a : Bageste retningsviserblinklygte med konstant lysstyrke Kategori 2b : Bageste retningsviserblinklygte med variabel lysstyrke Under H-planet for lygter beregnet til montering med dette plan i en højde på mindre end 750 mm over jorden. Kategori 5 og 6 : Supplerende sideblinklygter til brug på køretøjer, der desuden er monteret med retningsviserblinklygter i kategori 1, 1a eller 1b og 2a eller 2b. (1) De i disse opstillinger angivne vinkler er korrekte for anordninger til montering i køretøjets højre side. Pilene i diagrammerne viser mod køretøjets forende.

BILAG 2 MEDDELELSESFORMULAR (største format: A4 (210 × 297 mm))

BILAG 3 EKSEMPLER PÅ UDFORMNING AF GODKENDELSESMÆRKER Anordningen med ovenstående godkendelsesmærke er en anordning i kategori 4 (for-/sideblinklygte), som er godkendt i Italien (E3) under nr. 216 og også kan anvendes i en enhed bestående af to lygter. Den vandrette pil angiver monteringsretningen for denne anordning, som ikke kan monteres vilkårligt på køretøjets højre eller venstre side. Pilen viser mod køretøjets forende. Den lodrette pil, der udgår fra en vandret streg og peger nedad, angiver en tilladt monteringshøjde for anordningen på 750 mm eller derunder over jordhøjde. Tallet tæt ved symbolet »4D« angiver, at godkendelse blev meddelt i henhold til forskrifterne i regulativ nr. 6 som ændret ved ændringsserie 01. Nedenfor er for hver kategori af anordninger angivet, i hvilken retning pilen i godkendelsesmærket peger: Figur 1 Bemærk: Godkendelsesnummeret og tillægssymboler dertil skal være placeret tæt ved cirklen og enten over eller under bogstavet »E« eller til højre eller til venstre for dette. Godkendelsesnummerets cifre skal være på samme side af bogstavet »E« og vende samme vej. Brug af romertal som godkendelsesnummer bør undgås for at undgå forveksling med andre symboler. Figur 2 Forenklet mærkning af sammenbyggede, kombinerede eller i hinanden indbyggede lygter, når to eller flere lygter indgår i samme enhed De lodrette og vandrette linjer angiver lyssignalanordningens form skematisk. De hører ikke med til godkendelsesmærket. Model A Model B Model C Bemærk: De tre ovenstående eksempler på godkendelsesmærker (model A, B og C) repræsenterer tre mulige varianter af mærkningen på en lygte, når to eller flere lygter indgår som del af samme aggregat bestående af sammenbyggede, kombinerede eller i hinanden indbyggede lygter. De angiver, at anordningen er godkendt i Nederlandene (E4) under nr. 3333 og omfatter: en bageste retningsviserblinklygte med variabel lysstyrke (kategori 2b), godkendt i henhold til ændringsserie 01 til regulativ nr. 6 en rød (side)baglygte med variabel lysstyrke (R2), godkendt i henhold til ændringsserie 01 til regulativ nr. 7 en tågebaglygte med variabel lysstyrke (F2), godkendt i henhold til regulativ nr. 38 i dettes oprindelige version en baklygte (AR), godkendt i henhold til regulativ nr. 23 i dettes oprindelige version en stoplygte med variabel stoplygte (S2), godkendt i henhold til ændringsserie 01 til regulativ nr. 7. Bemærk: Ovenstående tre eksempler svarer til en lygte, som er påført godkendelsesmærke angående: en forreste positionslygte, godkendt i henhold til ændringsserie 01 til regulativ nr. 7 en forlygte, som har nærlys bestemt til begge færdselsretninger og fjernlys med maksimal lysstyrke mellem 86 250 og 101 250 candela, godkendt i henhold til ændringsserie 02 til regulativ nr. 20 en tågeforlygte, godkendt i henhold til ændringsserie 02 til regulativ nr. 19 en forreste retningsviserblinklygte af kategori 1a, godkendt i henhold til ændringsserie 01 til regulativ nr. 6. Figur 3 I hinanden indbygget lygte og forlygte Ovenstående eksempel svarer til mærkning af et lygteglas, der er bestemt til brug i en af følgende typer forlygter: Enten : en forlygte, som har nærlys bestemt til begge færdselsretninger og fjernlys med maksimal lysstyrke mellem 86 250 og 101 250 candela, og som er godkendt i Tyskland (E1) i overensstemmelse med forskrifterne i regulativ nr. 8 som ændret ved ændringsserie 04, og er gensidigt indbygget i en forreste retningsviserblinklygte godkendt i henhold til ændringsserie 01 til regulativ nr. 6 eller : en forlygte, som har nærlys bestemt til begge færdselsretninger og fjernlys, og som er godkendt i Tyskland (E1) efter forskrifterne i regulativ nr. 1 som ændret ved ændringsserie 01 og er gensidigt indbygget i samme forblinklygte som ovennævnte eller blot : en af ovennævnte forlygter, godkendt som enkeltlygte. Forlygtehuset skal være påført det eneste gyldige godkendelsesnummer, f.eks.: Figur 4 Mærkning af uafhængige lygter Ovenstående eksempel svarer til mærkning af et lygteglas, der er bestemt til brug i forskellige typer lygter: De viste EF-godkendelsesmærker angiver, at anordningen er godkendt i Spanien (E9) under godkendelsesnummer 1432 og omfatter: en tågebaglygte (F), godkendt i henhold til regulativ nr. 38 i dettes oprindelige version en bageste retningsviserblinklygte i kategori 2a, godkendt i henhold til ændringsserie 01 til regulativ nr. 6 en baklygte (AR), godkendt i henhold til regulativ nr. 23 i dettes oprindelige version en rød (side)baglygte (R), godkendt i henhold til ændringsserie 02 til regulativ nr. 7 en stoplygte med én lysstyrke (S1), godkendt i henhold til ændringsserie 02 til regulativ nr. 7. Lyskildemoduler Lyskildemodulet, forsynet med den ovenfor viste identifikationskode, er blevet godkendt sammen med en lygte, som er godkendt i Italien (E 3) med godkendelsesnummer 17325. Mærkning af samvirkende lygter Mærkning af en samvirkende lygte, der omfatter en del af et samvirkende lygtesystem med: En bageste retningsviserblinklygte (kategori 2a), godkendt i henhold til ændringsserie 01 til regulativ nr. 6. Denne er også Y-mærket, da den er en samvirkende lygte, der indgår i et samvirkende lygtesystem. En tågebaglygte med variabel lysstyrke (F2), godkendt i henhold til regulativ nr. 38 i dettes oprindelige version. Mærkning af en samvirkende lygte, der omfatter en del af et samvirkende lygtesystem med: En bageste retningsviserblinklygte (kategori 2a), godkendt i henhold til ændringsserie 01 til regulativ nr. 6. Denne er også Y-mærket, da den er en samvirkende lygte, der indgår i et samvirkende lygtesystem. En rød (side)baglygte (R1), godkendt i henhold til ændringsserie 02 til regulativ nr. 7 En stoplygte (S1), godkendt i henhold til regulativ nr. 7 i dettes oprindelige version.

BILAG 4 FOTOMETRISKE MÅLINGER 1. MÅLEMETODER 1.1. Ved fotometriske målinger skal forstyrrende tilbagekastninger undgås ved en passende blænding. 1.2. Såfremt måleresultaterne anfægtes, udføres målinger, som opfylder følgende forskrifter: 1.2.1. måleafstanden skal være således, at loven om omvendt proportionalitet med kvadratet på afstanden kan anvendes 1.2.2. måleudstyret skal være således, at modtagerens vinkelåbning set fra signallysets referencecentrum er mellem 10 og 1 grad 1.2.3. kravet om styrke anses for opfyldt for en given observationsretning, når dette krav er opfyldt i en retning, der højst afviger en fjerdedel grad fra observationsretningen. 1.3. Hvis anordningen kan monteres på køretøjet i mere end én position eller inden for et område af forskellige positioner, skal de fotometriske målinger gentages for hver position eller for yderpositionerne i referenceaksens område som nærmere angivet af fabrikanten. 2. TABEL OVER DEN RUMLIGE STANDARDFORDELING AF LYS FRA RETNINGSVISERBLINKLYGTER I KATEGORI 1, 1A, 1B, 2A OG 2B For retningsviserblinklygter i kategori 6 2.1. Retningen H = 0° og V = 0° svarer til referenceaksen. (På køretøjet er denne vandret og parallel med køretøjets vandrette midterplan og orienteret i det påbudte synsfelts retning). Den går igennem referencecentret. De anførte værdier i tabellerne angiver for de forskellige måleretninger minimumslysstyrken i procent af den foreskrevne minimumslysstyrke i tabellen i punkt 6.1: 2.1.1. I retningen H = 0° og V = 0° for kategorierne 1, 1a, 1b, 2a, 2b og for kategori 5 i vinkelområdet i retning A som foreskrevet i bilag 1. 2.1.2. I retningen H = 5° og V = 0° for kategori 6. 2.1.3. Hvis anordningen imidlertid er beregnet til montering med dens H-plan i en højde på under 750 mm over jorden, kontrolleres den fotometriske styrke kun op til en vinkel på 5° nedad. 2.2. Inden for det i punkt 2 omhandlede lysfordelingsområde, der er vist skematisk som et gitter, skal lyset i det væsentlige være ensartet, dvs. for så vidt lysstyrken i hver retning i en del af det område, der dannes af gitterlinjerne, modsvarer i det mindste den laveste minimumsværdi, som er angivet på gitterlinjerne omkring den pågældende retning som procentdel. 3. FOTOMETRISKE MÅLINGER PÅ LYGTER Den fotometriske ydelse kontrolleres: 3.1. For ikke udskiftelige lyskilder (glødelamper og andre): med de lyskilder, som forefindes i lygten, i overensstemmelse med det relevante underpunkt i punkt 7.1 i dette regulativ. 3.2. for udskiftelige lyskilder: Ved glødelamper på 6,75 V, 13,5 V eller 28,0 V korrigeres de frembragte lysstyrkeværdier. Korrektionsfaktoren er forholdet mellem referencelysstrømmen og den gennemsnitlige lysstrøm målt ved den anvendte spænding (6,75 V, 13,5 V eller 28,0 V). Ved LED-lyskilder er korrektionsfaktoren forholdet mellem den objektive lysstrøm og den gennemsnitlige lysstrøm målt ved den anvendte spænding (6,75 V, 13,5 V eller 28,0 V). Den faktiske lysstrøm fra hver anvendt lyskilde må ikke afvige mere end ± 5 % fra gennemsnitsværdien. I stedet kan der, kun i forbindelse med glødelamper, i hver enkelt position efter tur anvendes en standardglødelampe, der arbejder ved sin referencelysstrøm, idet de enkelte målinger i hver position sammenlægges. 3.3. For enhver retningsviserblinklygte, bortset fra anordninger med glødelampe(r), gælder, at lysstyrken, målt efter et minuts og efter 30 minutters drift i blinketilstand (f = 1,5 Hz, relativ driftstid 50 %) skal opfylde minimums- og maksimumskravene. Lysstyrkefordelingen efter et minuts drift kan beregnes ved, at man i hvert prøvningspunkt anvender lysstyrkeforholdet, målt i HV efter et minuts og efter 30 minutters drift som beskrevet ovenfor.

BILAG 5 MINDSTEKRAV TIL METODER TIL KONTROL AF PRODUKTIONENS OVERENSSTEMMELSE 1. GENERELT 1.1. Overensstemmelseskriterierne anses for at være opfyldt i både mekanisk og geometrisk henseende, hvis der ikke forekommer afvigelser ud over uundgåelige variationer, som ligger inden for rammerne af kravene i dette regulativ. 1.2. Hvad angår fotometriske præstationer anses masseproducerede lygter ikke for uoverensstemmende, såfremt ved prøvning af de fotometriske præstationer af enhver lygte, der på tilfældig måde er blevet udtaget i overensstemmelse med punkt 7 i dette regulativ: 1.2.1. ingen målt værdi afviger i ugunstig retning med mere end 20 % fra de værdier, som foreskrives i dette regulativ. 1.2.2. Såfremt, for retningsviserblinklygter med udskiftelig lyskilde, resultaterne af de ovenfor beskrevne prøver ikke opfylder forskrifterne, gentages prøvningen af blinklygterne med en anden standardlyskilde. 1.3. Kromaticitetskoordinaterne skal være overholdt ved prøvning under betingelserne i punkt 7 i dette regulativ. 2. MINIMUMSKRAV TIL FABRIKANTENS OVERENSSTEMMELSESKONTROL For hver type retningsviserblinklygte skal indehaveren af godkendelsesmærket gennemføre mindst følgende prøvninger med passende intervaller: Prøvningerne skal udføres i overensstemmelse med bestemmelserne i dette regulativ. Konstateres der ved nogen prøvetagning manglende overensstemmelse hvad angår den pågældende type prøvning, udtages flere prøveeksemplarer, som afprøves. Fabrikanten træffer de nødvendige foranstaltninger for at sikre, at produktionen bringes i overensstemmelse. 2.1. Prøvningernes art Overensstemmelsesprøvningen i dette regulativ skal omfatte fotometriske og kolorimetriske egenskaber. 2.2. Prøvningsmetoder 2.2.1. Prøvningerne udføres generelt i overensstemmelse med metoderne i dette regulativ. 2.2.2. Ved alle overensstemmelsesprøvninger, som foretages af fabrikanten, kan der efter tilladelse fra den kompetente myndighed, der er ansvarlig for godkendelsesprøvningerne, benyttes ækvivalente metoder. Det påhviler fabrikanten at godtgøre, at de anvendte metoder er ækvivalente med dem, som er fastlagt i dette regulativ. 2.2.3. Anvendelsen af punkt 2.2.1 og 2.2.2 kræver regelmæssig kalibrering af prøvningsapparaturet, og målingerne skal sammenholdes med de målinger, der udføres af en kompetent myndighed. 2.2.4. I alle tilfælde anvendes de referencemetoder, som er foreskrevet i dette regulativ, navnlig ved administrativ kontrol og prøveudtagning. 2.3. Prøvetagningens art Der udtages på tilfældig måde prøver af retningsviserblinklygter fra en ensartet produktionsbatch. Ved en ensartet batch forstås et sæt retningsviserblinklygter af samme type, defineret i henhold til fabrikantens produktionsmetoder. Bedømmelsen skal sædvanligvis dække serieproduktion fra de enkelte fabrikker. En fabrikant kan dog behandle resultaterne fra flere fabrikker vedrørende samme type som én gruppe, forudsat at fabrikkerne anvender samme kvalitetsstyringssystem. 2.4. Målte og registrerede fotometriske egenskaber Den udtagne lygte underkastes fotometrisk efterprøvning af minimumsværdierne i de i bilag 4 angivne punkter og af de foreskrevne kromaticitetskoordinater. 2.5. Godkendelseskriterier Det påhviler fabrikanten at foretage en statistisk analyse af prøvningsresultaterne og i enighed med de kompetente myndigheder fastlægge acceptkriterier for produkterne med henblik på opfyldelse af forskrifterne for prøvning af produktionens overensstemmelse i punkt 10.1 i dette regulativ. Godkendelseskriterierne skal være fastlagt således, at der med en konfidensgrænse på 95 % er en sandsynlighed på mindst 0,95 for at bestå kontrollen i overensstemmelse med bilag 6 (første prøveudtagning).